Χαλκίδα, 25/05/2026
ΣΥΛΛΟΓΟΣ ΕΡΓΑΖΟΜΕΝΩΝ Γ.Ν.ΧΑΛΚΙΔΑΣ
ΑΝΑΚΟΙΝΩΣΗ – ΚΑΤΑΓΓΕΛΙΑ
Στο νοσοκομείο έχουμε έλλειψη κλινών, προσωπικού και… κοινής λογικής στους χώρους στάθμευσης…. !
Ο Σύλλογος Εργαζομένων καταγγέλλει την απαράδεκτη κατάσταση που επικρατεί στους χώρους στάθμευσης του Νοσοκομείου Χαλκίδας, δημιουργώντας καθημερινά σοβαρά προβλήματα τόσο στους εργαζόμενους όσο και στους πολίτες που προσέρχονται στο νοσοκομείο. 
Μάλιστα από σήμερα Δευτέρα 25/05 η κατάσταση έγινε χειρότερη. Το πρωί, πολύ πριν τις 07:00, δεκάδες εργαζόμενοι αναγκάζονταν να περιφέρονται αναζητώντας θέση στάθμευσης, την ώρα που τα περιφερειακά parking του νοσοκομείου παρέμεναν κλειστά, με κατεβασμένες μπάρες και σχεδόν άδεια.
Η κατάσταση αυτή οφείλεται στην απόφαση να παραχωρηθούν ονομαστικά συγκεκριμένες θέσεις στάθμευσης σε γιατρούς, διευθυντές και προϊσταμένους υπηρεσιών, με αποτέλεσμα οι διαθέσιμοι χώροι να μην επαρκούν ούτε για το υπόλοιπο προσωπικό ούτε για τους ασθενείς και τους συνοδούς τους.
Είναι χαρακτηριστικό ότι μέχρι και τις 10:00 το πρωί υπήρχαν περίπου 25 κενές θέσεις σε κάθε χώρο στάθμευσης εντός των μπαρών, ενώ έξω από αυτούς οδηγοί αδυνατούσαν να βρουν σημείο για να αφήσουν τα οχήματά τους.
Με αυτή τη λογική, κατά τις απογευματινές και νυχτερινές ώρες, τα Σαββατοκύριακα, τις αργίες αλλά και στις περιόδους αδειών όσων έχουν “χρεωμένες” θέσεις, τα parking θα παραμένουν σχεδόν άδεια, ενώ το πρόβλημα στάθμευσης θα συνεχίζει να ταλαιπωρεί όλους τους υπόλοιπους.
Το μοναδικό parking που παραμένει, μέχρι σήμερα, ανοιχτό είναι αυτό απέναντι από το εκκλησάκι του νοσοκομείου, γεγονός που έχει ως αποτέλεσμα την ασφυκτική πίεση και την αδυναμία εξυπηρέτησης των αναγκών εργαζομένων και επισκεπτών.
Αναρωτιόμαστε:
· Τα parking του νοσοκομείου κατασκευάστηκαν για να εξυπηρετούν το σύνολο των αναγκών του νοσοκομείου ή μόνο συγκεκριμένες κατηγορίες προσωπικού; 
· Είναι αποδεκτό να δημιουργούνται εργαζόμενοι «δύο ταχυτήτων»; 
· Είναι δυνατόν να επιβαρύνονται ακόμη περισσότερο ασθενείς και συνοδοί που ήδη βιώνουν την ταλαιπωρία της προσέλευσης στο νοσοκομείο; 
Ο Σύλλογος Εργαζομένων ζητά άμεσα:
· Να επανεξεταστεί το καθεστώς λειτουργίας των χώρων στάθμευσης. 
· Να διασφαλιστεί ισότιμη πρόσβαση για όλους τους εργαζόμενους. 
· Να υπάρξει πρόβλεψη για την εξυπηρέτηση ασθενών και συνοδών. 
· Να αξιοποιούνται όλες οι διαθέσιμες θέσεις στάθμευσης και να μην παραμένουν κενές πίσω από κλειστές μπάρες. 
[image: ]Η εύρυθμη λειτουργία του νοσοκομείου δεν μπορεί να βασίζεται σε διαχωρισμούς και προνόμια. Απαιτούνται λύσεις που να υπηρετούν τις πραγματικές ανάγκες εργαζομένων και κοινωνίας.

